Rhodespark-saak: Beskuldigde uit hof verwyderThabo Nkala, Edmore Ndlovu en Mduduzi Lawrence Mathibela. Foto: Brenda Masilela/ANA Een van die Rhodespark-beskuldigdes is Maandag uit die hooggeregshof in Palm Ridge verwyder nadat hy onophoudelik uitgevaar het oor hoe “onregverdig” die hof hom behandel. Regter Papi Masopa het Mduduzi Lawrence Mathibela se bewerings verwerp dat hy deur polisiebeamptes aangerand en gedwing is om ŉ verklaring af te lê oor die dubbelmoord en verkragting wat in Oktober 2015 in Rhodespark in Johannesburg plaasgevind het. “Ja, julle doen dit net omdat ek nie geld het nie. As ek ryk was, sou dinge anders gewees het,” het Mathibela hardop gesê terwyl Masopa besig was om sy uitspraak te lewer. Pogings om Mathibela stil te maak was onsuksesvol en hy het aanhou kla oor hoe onregverdig Masopa hom behandel. Masopa het uiteindelik ŉ polisiebeampte opdrag gegee om Mathibela na sy sel te neem. “Jy [Mathibela] kan terugkom wanneer jy tot jou sinne gekom het,” het hy gesê. Mathibela was duidelik woedend terwyl hy in voetboeie uit die hof gelei is. Mathibela het vroeër getuig die polisie het hom geklap, geskop en geslaan. Edmore Ndlovu (23), Thabo Nkala (25) en Mathibela (32) het al drie in die hof aangevoer hulle is aangerand om hulle te dwing om hul betrokkenheid by die misdaad te erken en om uitwysings in die park te doen. Masopa het reeds Nkala en Ndlovu se bewerings verwerp nadat hulle teenstrydige en verwarrende getuienis gelewer het. Hul regsverteenwoordigers kon ook nie die aanranding aan die hof bewys nie. Adv. Monde Mbaqa, die staatsaanklaer, het vroeër aan die hof gesê Mathibela weerspreek homself voortdurend aangesien hy nie presiese besonderhede kan gee van hoeveel polisiebeamptes hom aangerand het of hoe hulle dit gedoen het nie. Hy het ook beweer hy is deur ŉ dokter in ŉ tronk in Johannesburg medikasie gegee omdat die vorige dokter wat hy gespreek het hom nie behoorlik ondersoek het nie en glo net sy verslag gefabriseer het. Mbaqa het aan Mathibela gesê die staat is in besit van foto’s wat die dag van sy inhegtenisneming van hom geneem is. Hy het ŉ album van die foto’s aan Mathibela gegee en hom gevra om te wys waar hy beseer was. Mathibela het verward gelyk en kon nie enige beserings aan die hof uitwys nie. “Die ding is, die beserings is nie sigbaar met die blote oog nie, dit kan net deur ŉ dokter gesien word,” het hy gesê. Mbaqa het hom gevra vir bewyse dat ŉ dokter vir hom medikasie voorgeskryf het vir sy “beserings”, maar Mathibela het gesê dit is in sy lêer in die tronk en hy het nie toegang tot die lêers nie. Mbaqa het gesê Mathibela praat nie die waarheid nie, aangesien hy meer as genoeg tyd gehad het om die lêer te bekom indien hy wou. Mathibela het geantwoord: “Ons sal sien wie lieg wanneer die dokumente aan die hof voorgelê word.” Ndlovu, Nkala en Mathibela word daarvan aangekla dat hulle deel van ŉ groep van 12 mans was wat twee paartjies verlede jaar in Rhodespark in Kensington aangeval het. Die bende het twee mans in die dam by Rhodespark ingedwing waar hulle verdrink het. Die bende het daarna die vroue seksueel aangerand en verkrag voordat hulle die vroue beroof het. Die drie staan tereg op aanklagte van moord, verkragting en roof met verswarende omstandighede. Hulle het al drie skuld op al die aanklagte teen hulle ontken. Hulle is steeds in polisieaanhouding. Die ander verdagtes in die saak is steeds op vrye voet. Twee verdagtes is glo intussen in Zimbabwe vasgetrek en wag op hul uitlewering aan Suid-Afrika. Lees alle vorige berigte oor die Rhodespark-saak op Maroela Media.